In nomine Domini amen. Ego Odo dictus Preudefame de Chesueto confiteor et recognosco me pro utilitate et necessitate mea uendidisse et concessisse in hereditatem perpetuam magistro et fratribus Domus Dei de Tilicastro mansum unum situm Diuione in uico Sancti Martini iuxta mansum Guillardi de Fontanis ex una parte et iuxta mansum meum ex altera: de cuius uenditione me teneo et habeo in numerata pecunia pro pagato et propter hoc de dicto manso ego me penitus deuestiens praedictos magistrum et fratres corporaliter inuestini et teneor et promitto sub obligatione bonorum omnium meorum et iuramento pro me et meis heredibus quos ad hoc obligo prestito corporali garantire dictis magistro et fratribus et eorum successoribus dictum mansum contra omnes perpetuo: et in nullo de caetero per me uel per alium contraire. Hanc autem uenditionem nos Dominicus Alaysos (sic) et Oudacinus liberi dicti Odonis et ego Gentil nepos ipsius Odonis laudamus et ratam ac firmam habemus et promittimus in perpetuum habere iuramento corporali prestito et in nullo de caetero per nos uel per alios ratione uel occasione auoeriae uel minoris aetatis uel modo alio contraire. In cuius rei testimonium nos Odo Dominicus Alaisoz et Oudacinus et Gentilis praedicti praesentibus litteris sigilla uirorum uenerabilium domini Mercatoris decani capellae Ducis et magistri Alberici decani Christianitatis Dyuionensis fecimus apponi. Actum anno Domini ducentesimo quinquagesimo tercio mense iunii. Sigillatum duobus sigillis in cera alba sub duplici cauda pergameni.